Πρόταση προς το Δ.Σ. του Δ.Σ.Π. των συμβούλων της Αγωνιστικής Συσπείρωσης Δικηγόρων Π. Σαπουντζάκη και Κ. Καρυδά

Αποτελεί κοινό τόπο ότι με την ψήφιση του φορολογικού νόμου η κυβέρνηση επιδιώκει τη σταδιακή - αναγκαστική έξοδο από το επάγγελμα δια μέσου της φοροεξόντωσης όχι μόνο των δικηγόρων αλλά χιλιάδων αυταπασχολουμένων και τη συγκέντρωση της δικηγορικής ύλης στα χέρια των μεγάλων δικηγορικών εταιρειών στα πλαίσια μίας γενικότερης στόχευσης για τη συγκέντρωση της αγοράς προιόντων και υπηρεσιών σε ακόμα λιγότερα χέρια . Το ίδιο το Υπουργείο Οικονομικών ομολογεί ότι από τους 735.000 ελεύθερους επαγγελματίες , οι 473.000 , δηλαδή ποσοστό άνω του 60 % , θα πληρώσουν , κατά μέσο όρο , επί πλέον φόρο 1.444 ΕΥΡΩ έκαστος .

Η μεθόδευση αυτή γίνεται στα πλαίσια ενός ολοκληρωτικού πολέμου εναντίον όλων των μικρών και μεσαίων επαγγελματιών και επιστημόνων αλλά και των εργαζομένων . Ολα αυτά δεν είναι τυχαία αλλά εναρμονίζονται με τις γενικότερες κατευθύνσεις της Ε.Ε. περί συγκέντρωσης του χρήματος στα χέρια λίγων . Ας αναλογιστούμε ότι από 1-1-2024 επέρχεται νέα αύξηση των ασφαλιστικών μας εισφορών , νέες αντιασφαλιστικές ρυθμίσεις με το <<μίνι ασφαλιστικό>> , νέος δικαστικός χάρτης με κατάργηση δικαστηρίων , εκτεταμένες και βαθιά αντιδραστικές τροποποιήσεις στους ποινικούς κώδικες .

Πρόκειται για ένα καταφανές σχέδιο βίαιου , δια της φοροεξόντωσής μας , αφανισμού μας . Αυτό το καταφανές σχέδιο έχει αντιληφθεί η συντριπτική πλειοψηφία των συναδέλφων και για το λόγο αυτό όχι μόνο επετεύχθη μετά από πολλά χρόνια άνετη απαρτία στην πρόσφατη Γενική Συνέλευση του συλλόγου μας , αλλά υπήρξε ομόφωνη απόφαση αυτής για συνέχιση της ολικής αποχής μας μέχρι το νομοσχέδιο να αποσυρθεί . Το γεγονός ότι αυτό ψηφίστηκε σε καμμία περίπτωση δεν σημαίνει ότι ακριβώς στο κρίσιμο τούτο σημείο θα πρέπει να υποστείλουμε τη σημαία των κινητοποιήσεών μας ή να τις υποβαθμίσουμε όπως συνέβη με την πρόσφατη κατά πλειοψηφία απόφαση της Ολομέλειας των Προέδρων , η οποία άλλωστε έχει μόνο γνωμοδοτική αρμοδιότητα .Αντιθέτως , εν όψει μάλιστα και του γεγονότος ότι άμεσα επέρχεται η ψήφιση των ultra αντιδραστικών τροποποιήσεων των ποινικών κωδίκων αλλά και του ότι ήδη πολλοί δικηγορικοί σύλλογοι ερμηνεύοντας την ομόθυμη βούληση των μελών τους αποφασίζουν την συνέχιση του αγώνα , οφείλουμε , συμμορφούμενοι στην απόφαση του ανωτάτου οργάνου , της Γ.Σ. του συλλόγου μας , να αποφασίσουμε την συνέχιση της ολικής μας αποχής τουλάχιστον μέχρι την 15-12-2023 με νέα εν τω μεταξύ σύγκληση του Δ.Σ. για να αποφασίσει περαιτέρω. Διαφωνούμε δε κάθετα με την εξ αποστάσεως λήψη απόφασης για ένα τόσο σοβαρό θέμα.

 Π. Σαπουντζάκης Κ. Καρυδάς